A hazai képregényfanoknak december elején rendezik a karácsonyt
Számos új megjelenés, kiállítás és workshop várja a műfaj hazai szerelmeseit december 9-én, a Hungarocomixon, ahol például újra kapható lesz az Incal, a 80-as évek legmeghatározóbb sci-fi képregényének magyar kiadása, és a 25 év után újrainduló kultikus Kockás magazin első száma is.
A Magyar Képregény Szövetség a K11 Kulturális Központban rendezi meg újra hazai seregszemléjét, a Hungarocomixot.

Itt lesz először kapható Hosszú Katinka havonta, országos terjesztésben megjelenő képregényének, az Iron Lady-sorozatnak a legújabb füzete, és itt debütál Kertész Sándor régóta várt könyve, a Pókember-generáció, amely a rendszerváltástól napjainkig mutatja be a magyar képregénykiadás történetét.

De igazi csemegének ígérkezik az újraéledő Kockás-magazin is, amelynek első  számát itt lehet először megvásárolni. A magazint szerkesztő Gyöngy Balázs Facebook-posztja alapján nem akármilyen kiadványról van szó, hiszen például ebben a számban jelenik meg először magyar nyelven az az 1988-ban készült francia képregény, amely az 1956-os forradalmat választotta témájául.

A szuperhősök kedvelőinek a Kingpin és a Képkocka standját ajánljuk, akiktől megvásárolható lesz az első X-Men – Új Nemzedék képregénykötet és a The Walking Dead- sorozat is.

A legnagyobb hazai  képregénykiadók, a Nero Blanco Comix és a Képes Kiadó kiadványai mellett kapható lesz Lakatos István képregényeinek gyűjteményes kiadása Mesék az ágy alól címmel, és Dudás Győző izgalmas, a görög mitológiát újraértelmező Perisztaltikhoszeia is.

Az egész napos program során pedig olyan művések osztják meg tapasztalataikat, mint a New Yersey-ben végzett, és többek között a DC-nek is dolgozó Varga Tamás,  vagy a kultikus Blacksadet és Incal-t kiadó Pesti Könyv Kiadó vezetője, Simon István.

A karikatúrák szerelmesei pedig Marabu, a  műfaj hazai nagyágyújának munkáit élvezhetik az emeleti kiállításon.

A Hungarocomix ingyenesen látogatható, a kiállítók listája itt található, a részletes programot pedig itt lehet böngészni.
Hungarocomix Marabu képregény